L-Ewwel Pitazz – Paragrafi 511-521 Meta l-intenzjonijiet tiegħi ma jiġux rikonoxxuti, imma jiġu aktarx ikkundannati, ma tantx tkun sorpiża għalija, għax jiena naf li Alla biss jgħarbel lil qalbi. Il-verita' ma tmutx; il-qalb midruba terġa' tikseb il-paċi biż-żmien, u l-ispirtu tiegħi jissaħħaħ permezz tal-kuntrarju. Jiena mhux dejjem nisma' minn dak li tgħidli qalbi, imma nibqa' nitlob lil Alla għad-dawl; u meta nħossni li rġajt ksibt il-bilanċ, imbagħad nkun nista' nesprimi ruħi. Il-jum tat-tiġdid tal-voti. Il-preżenza ta' Alla mlietli ruħi. Waqt il-Quddiesa, rajt lil Ġesu', u Huwa qalli, Inti l-hena kbir Tiegħi; l-imħabba u l-umilta' tiegħek, iġegħluni nħalli t-tron Tiegħi fis-sema u ningħaqad miegħek. L-imħabba timla l-abbiss li jeżisti bejn il-kobor Tiegħi u x-xejn tiegħek.' L-imħabba qiegħda timlieli ruħi; jiena niġi mgħaddsa f'oċejan ta' mħabba. Inħossni qiegħda nintilef u nintilef għal kollox fih. Ġesu', agħmel li qalbi tkun tixbah lil Tiegħek, jew aħjar ibdilha f'qalbek stess sabiex jiena nkun nista' nħoss il-bżonnijiet ta' qlub oħrajn, l-aktar dawk li huma qalbhom sewda u li qegħdin ibatu. Jalla r-raġġi tal-ħniena jistrieħu ġewwa qalbi. Filgħaxija, x'ħin kont miexja fil-ġnien qiegħda ngħid ir-Rużarju u kont wasalt fiċ-ċimiterju, ftaħt daqsxejn ix-xatba u qgħadt nitlob għal ftit ħin, u internament staqsejthom, "Intom tinsabu kuntenti ħafna, mhux veru?" Imbagħad smajt il-kliem, "Aħna ninsabu kuntenti daqskemm aħna wettaqna r-rieda ta' Alla." – u mbagħad waqa' s-skiet bħal qabel. Dħalt ġo fija nnifsi u domt naħseb għal żmien twil fuq il-mod kif jiena qiegħda nwettaq ir-rieda ta' Alla u kemm ruħi qed takkwista miż-żmien li Alla qiegħed jagħtini. Dak inhar stess filgħaxija, x'ħin kont diġa' dħalt fis-sodda, ġiet għandi ċerta ruħ, qajjmitni billi bdiet ittaptap fuq il-komodina u talbitni nitlob għaliha. Jiena ridt nistaqsi min kienet, imma mmortifikajt il-kurżita' tiegħi u għaqqadt din il-mortifikazzjoni żgħira mat-talba tiegħi u offrejthom għaliha. Darba, meta kont qiegħda nżur soru marida li kellha erbgħa u tmenin sena u kienet magħrufa għal ħafna virtujiet, jiena staqsejtha, "Sor, żgur li inti lesta biex tidher quddiem il-Mulej, mhux veru?" Hija wieġbet, "Jiena ili għomri kollu nħejji ruħi għal din l-aħħar siegħa." U mbagħad hija żiedet tgħidli, "Ix-xjuħija ma tagħti l-ebda dispensa mit-taqtigħa." Qabel Jum il-Mejtin (2 ta' Novembru), jiena mort iċ-ċimiterju malli beda jbexbex filgħaxija. Għalkemm kien imsakkar irnexxieli niftaħ daqsxejn ix-xatba u għidt, "Jekk għandkom bżonn xi ħaġa għeżież erwieħ ċkejknin, jiena lesta li ngħinkom sakemm tippermettili r-regola." Imbagħad jiena smajt dan il-kliem, "Agħmel ir-rieda ta' Alla, aħna nkunu kuntenti daqskemm aħna nkunu wettaqna r-rieda ta' Alla." Filgħaxija, ġew dawn l-erwieħ u talbuni nitlob għalihom, u verament tlabt ħafna għalihom. Filgħaxija, x'ħin il-purċissjoni kienet ġejja lura miċ-ċimiterju, jiena rajt qtajja' kbar ta' erwieħ mexjin magħna għal ġol-kappella u jitolbu flimkien magħna. Jiena tlabt ħafna, għaliex kelli l-permess tas-superjuri tiegħi sabiex nagħmel din il-ħaġa. Matul il-lejl żaritni ruħ li diġa' kont rajt qabel. Iżda ma talbitnix nitlob, imma ċanfritni, u qaltli li jiena darba kont supperva ħafna u vanituża . . . "u issa inti qiegħda tinterċedi għall-oħrajn filwaqt li inti stess għandek ċerti vizzji." Jiena weġibt li jiena veru kont vanituża u supperva, imma jiena dan kont qerrejtu u għamilt il-penitenza biex inpatti għall-injoranza tiegħi, u li jien afdajt fit-tjubija ta' Alla tiegħi, u jekk jiena kien għadni naqa' minn żmien għal żmien, dan ma kontx nagħmlu apposta u qatt bi pjan minn qabel, ukoll fl-iċken affarijiet. Xorta waħda, ir-ruħ baqgħet iċċanfarni u qaltli, "Għaliex ma tridx tirrikonoxxi l-kobor tiegħi? Għaliex inti biss ma tagħtinix glorja għall-għemejjel kbar tiegħi bħalma jagħmlu l-oħrajn kollha?" Imbagħad rajt li dan kien Satana jistaħba taparsi din ir-ruħ, u jiena għidt, "Il-glorja hija għal Alla biss; itlaq, Satana!" U f'daqqa waħda din ir-ruħ waqgħet f'abbiss, tant hu orribli li ma tistax tiddeskrivih. U jiena għidt lil din ir-ruħ imsejkna li jiena kont sejra ngħid lill-Knisja kollha dwar din il-ħaġa. Is-Sibt tlaqna minn Krakovja u morna lura Vilnius. Waqafna biex inżuru Czestochowa. Waqt li kont qiegħda nitlob quddiem ix-xbieha mirakoluża, ħassejt li . . . huma jintgħoġbu. . . (il-ħsieb mhux komplut) (Jispiċċa l-ewwel pitazz)
Djarju ta' Swor Fawstina – L-1 Pitazz (par.511-521)